钦定古今图书集成/方舆汇编/职方典/第1445卷 > 《易安轩记》明·陈大纶
## 钦定古今图书集成/方舆汇编/职方典/第1445卷 > 《易安轩记》明·陈大纶

南宁，粤之奧区也。粤界南荒列郡，风土与中州迥异，
故自昔宦游者，多不乐来此。壬戌四月，余以户部郎
出守是郡，知交为余叹息，谓“非所宜”，虽余亦未遂释
然也。比至而瞩其疆域，诹其风俗，则四山环合，去城
郭稍远，川原旷朗，而瘴疠非所忧。适岁初登，防御有
备，盗贼蛇虺之害屏息而远遁，且僻处一隅，使宾客
旅所不至，无往来送迎之劳，其风土回然，又与别郡
异，而余心始安焉。已而临民视事，寻往绩，索民隐，于
其利病之所在宜者辄行，太甚者罢。盖未三月，郡民
翕然，幸新守之不扰也，亦皆安于市野，不震不贰，以
服习其政教噫！岂荒远庞朴之郡，为之守者，非必高
明才智，虽迂拙如余者，亦足以任之，而无疚于民，欤
然莫之知也。余于是则又思安不可怀也。一郡之事，
百责攸萃，虽朝夕劳“靡遑启处，犹有壅滞阙失，孰
能以燕安处之？”况余之来也，去家与国，殆将万里，瞻
天望云，展转于怀，忧谗畏讥，殆不可以终日，而欲彊
以为安，夫岂其然乎？乃若奉天子明命，绥柔斯土，使
远近之间，安于无事，又以亲之遗体，优游假息，得免
于劳惫疾苦之患，而怡然以自得若是，虽谓之安可
也。郡治之后，有屋四楹，为燕息之所，狭小仅可容膝，
乃题之曰《易安》，以见余之安斯土，与斯民之所以安
于余者，皆从其所易而无过望之意也。为是说以记
之。